**Predkladacia správa**

Návrh nariadenia vlády Slovenskej republiky, ktorým sa ustanovujú zvýšené platové tarify štátnych zamestnancov (ďalej len „návrh nariadenia vlády“) sa predkladá v súlade s § 113 ods. 1 zákona č. 400/2009 Z. z. o štátnej službe a o zmene a doplnení niektorých zákonov v znení neskorších predpisov (ďalej len „zákon o štátnej službe“).

V zmysle ustanovenia § 2 ods. 3 písm. c) zákona č. 2/1991 Zb. o kolektívnom vyjednávaní v znení neskorších predpisov sa zmluvné strany v rámci kolektívneho vyjednávania dohodli  na obsahu Kolektívnej zmluvy vyššieho stupňa v štátnej službe na rok 2016 (ďalej len „kolektívna zmluva“). Kolektívna zmluva bola podpísaná 28. októbra 2015.

Podľa čl. II bodu 3 kolektívnej zmluvy sa platové tarify štátnych zamestnancov s účinnosťou od 1. januára 2016 zvýšia o 4%.

Platové tarify štátnych zamestnancov uvedené v prílohe č. 3 k zákonu o štátnej službe v znení nariadenia vlády Slovenskej republiky č. 394/2014 Z. z. strácajú platnosť ustanovením zvýšených platových taríf v nariadení vlády Slovenskej republiky vydanom v nadväznosti na kolektívnu zmluvu.

Podľa § 113 ods. 2 zákona o štátnej službe zvýšenie platových taríf o 4 % a termín účinnosti ich zvýšenia podľa kolektívnej zmluvy na rok 2016 je zahrnutý do návrhu zákona o štátnom rozpočte na rok 2016 resp. v návrhu rozpočtu verejnej správy na roky 2016 až 2018.

Zvýšenie platových taríf štátnych zamestnancov bude mať negatívny vplyv na rozpočet verejnej správy. Dopad zvýšenia platových taríf na rozpočet verejnej správy v roku 2016 je uvedený v doložke vybraných vplyvov.

Predložený návrh nariadenia vlády má pozitívny sociálny vplyv na hospodárenie obyvateľstva, nemá vplyv na podnikateľské prostredie, životné prostredie ani informatizáciu spoločnosti.

Návrh nariadenia vlády nie je potrebné zasielať na vnútrokomunitárne pripomienkové konanie.

Návrh nariadenia vlády bol predmetom predbežného pripomienkového konania v súlade s Jednotnou metodikou na posudzovanie vybraných vplyvov v termíne od 02. - 06.11. 2015. Finálne stanovisko Komisie bolo predkladateľovi zaslané 09.11.2015.

Návrh nariadenia vlády bol predmetom pripomienkového konania, ktorého výsledky sú uvedené vo vyhodnotení pripomienkového konania a do ďalšieho legislatívneho procesu sa predkladá bez rozporov.